อาคเนย์ฯออกกรมธรรม์ใหม่เอาใจลูกค้าสูงวัย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — อาคเนย์ประกันชีวิตส่ง 2 กรมธรรม์ใหม่ ชิงตลาดสูงอายุเงินคืนสูงสุด 195%
นายชาติชัย พาราสุข กรรมการผู้จัดการ บริษัท อาคเนย์ประกันชีวิต เปิดเผยว่า ได้ออกกรมธรรม์ใหม่ 2 แบบคือ “ซีเนียร์ 90/10” และ “ซีเนียร์ พลัส 90/10” เป็นกรมธรรม์ที่เหมาะสำหรับผู้ที่อยู่ในวัยเกษียณ รับประกันตั้งแต่อายุ 60 ปีขึ้นไป โดยชำระเบี้ยประกันเพียง 10 ปี แต่ให้ความคุ้มครองชีวิตยาวนานจนถึงอายุครบ 90 ปี 
สำหรับแบบแรกคือ ซีเนียร์ 90/10 กรณีผู้เอาประกันเสียชีวิตในปีกรมธรรม์ที่ 1 ผู้รับประโยชน์จะได้รับเงินทดแทน 25% ของทุนประกัน และถ้าเสียชีวิตในปีที่ 2 จะรับเงินทดแทน 50% ของทุนประกัน และหากเสียชีวิตตั้งแต่ปีกรมธรรม์ที่ 3 เป็นต้นไป จะได้รับเงินทดแทน 100% ของทุนประกัน หรือเงินค่าเวนคืนกรมธรรม์แล้วแต่จำนวนใดจะมากกว่า แต่หากผู้เอาประกันมีชีวิตอยู่จนถึงวันครบกำหนดสัญญา 90 ปี ผู้เอาประกันแบบซีเนียร์ 90/10 จะได้รับเงินคืน 120% ของทุนประกัน 
กรมธรรม์แบบซีเนียร์ พลัส 90/10 เป็นกรมธรรม์ที่มีการเพิ่มผลประโยชน์เงินคืนหลังจากมีการชำระเบี้ยประกันภัยครบแล้ว เพราะนอกจากจะให้ผลประโยชน์กรณีเสียชีวิตในปีที่ 1 ปีที่ 2 และตั้งแต่ปีที่ 3 เช่นเดียวกับแบบแรกแล้ว เมื่อครบรอบปีกรมธรรม์ที่ 11 จะได้รับเงินคืน 75% ของทุนประกัน และหากผู้เอาประกันมีชีวิตอยู่จนครบสัญญามีอายุครบ 90 ปีก็จะได้รับเงินคืนทันทีอีก 120% ของทุนประกัน รวมผลประโยชน์ตลอดสัญญาจากกรมธรรม์เท่ากับ 195% ของทุนประกัน จึงมั่นใจได้ว่ายามชราก็ยังจะมีเงินสำรองไว้ใช้จ่ายไม่เดือดร้อน 
แบบประกันทั้ง 2 แบบ รับประกันตั้งแต่อายุ 60–75 ปี จำนวนเงินเอาประกันภัยขั้นต่ำ 1 แสนบาท สูงสุดไม่เกิน 2 แสนบาท โดยไม่ต้องตรวจสุขภาพ และยังสามารถนำไปหักลดหย่อนภาษีเงินได้ตามที่จ่ายจริงแต่ไม่เกินปีละ 1 แสนบาท เลือกชำระเบี้ยได้ทั้งแบบรายปี รายเดือน และราย 3 เดือนโพสต์ทูเดย์ — เคทีบี ลีสซิ่ง ลุยปล่อยสินเชื่อ 8,000 ล้านบาท มั่นใจกำลังซื้อยังมี เหตุการณ์ความไม่สงบไม่ส่งผลกระทบ
นายภิญญาวัฒน์ จันทรกานตานนท์ กรรมการผู้จัดการ บริษัท เคบีที ลีสซิ่ง เปิดเผยว่า บริษัทมีลูกค้าองค์กรโดยเฉพาะกลุ่มผู้รับเหมาก่อสร้างในโครงการไทยเข้มแข็งของรัฐบาล ซึ่งบริษัทได้ปล่อยสินเชื่อเพื่อซื้อเครื่องจักรทำถนนเป็นจำนวนมาก 
ล่าสุดบริษัทยังได้ปล่อยสินเชื่อลีสซิงเครื่องจักรให้กับบริษัท ทีพีซี เพสต์ เรซิน เพื่อใช้เป็นเงินทุนหมุนเวียน 740 ล้านบาท ซึ่งถือเป็นวงเงินสูงสุดตั้งแต่เปิดกิจการมาเป็นเวลา 4 ปี โดยในส่วนของบริษัท ทีพีซีฯ อยู่ในเครือปูนซิเมนต์ไทยจึงเป็นโอกาสของบริษัทที่จะขยายธุรกิจไปยังบริษัทและพนักงานในเครือปูนซิเมนต์ไทยได้ หลังจากปล่อยสินเชื่อให้กับ ปตท.สผ.แล้ว
นอกจากนั้น บริษัทมีลูกค้าในกลุ่มโรงแรมที่มีการขอสินเชื่อเพื่อซื้อรถรับท่องเที่ยว ซึ่งในกลุ่มนี้ไม่ได้รับผลกระทบ เนื่องจากอยู่ในพื้นที่ต่างจังหวัด ปัญหาขณะนี้ลูกค้าไม่มีรถยนต์ส่งมอบทำให้สินเชื่อที่เบิกเงินไม่ได้
ปัจจุบันบริษัทมีลูกค้า 1.5 แสนราย แบ่งเป็นลูกค้ารายย่อยที่เป็นพนักงานรัฐวิสาหกิจและข้าราชการ 1.4 แสนราย ที่เหลือเป็นพนักงานเอกชนและลูกค้าองค์กร 
สำหรับตัวเลขการปล่อยสินเชื่อของบริษัทยังเป็นไปตามปกติไม่ได้รับผลกระทบจากเหตุการณ์ความไม่สงบทางการเมืองที่เกิดขึ้น โดยในช่วง 5 เดือนที่ผ่านมาปล่อยสินเชื่อใหม่แล้ว 4,500 ล้านบาท จากเป้าหมายทั้งปี 8,000 ล้านบาท หรือเติบโต 15% โดยในช่วง 4 เดือนแรกบริษัทมีกำไรสุทธิหลังหักภาษีประมาณ 120 ล้านบาท จากที่ตั้งไว้ปีนี้ 250 ล้านบาท 
ด้านยอดสินเชื่อคงค้างในสิ้นปีนี้คาดว่าจะอยู่ที่ 1.5 หมื่นล้านบาท จากปัจจุบันอยู่ที่ 1.31.4 หมื่นล้านบาท ขณะที่หนี้ไม่ก่อให้เกิดรายได้หรือเอ็นพีแอลต่ำกว่า 2%